《齐天乐 其三 寿吕字彬》
清代·张慎仪

翩翩浊世佳公子，无怪得名能早。拨乱多才，爱人以德，自是神仙通晓。

知音太少。惜海上成连，悕弹古调。冷落鱼龙，黾蛙阁阁闹津要。

葭吹春风到了。听双双乾鹊，绕庭喧噪。渐入中和，惊红骇绿，恰好岁星临照。

居然蓬岛。定饭熟胡麻，果荐安枣。迭晋匏宣，祝使君寿考。

作者简介：1846-1921，字淑威，号薆园，一号芋圃，成都人。著有《续方言新校补》、《方言别录》、《蜀方言》等，有《今悔庵词》。